ડિરેક્ટર હબીબ ફૈઝલ અત્યારના યુગના હૃષીકેશ મુખરજી છે એવું કહીએ તો જરાય અતિશયોક્તિ નહીં લેખાય, કેમ કે તેઓ જ્યારે ફિલ્મ બનાવે ત્યારે એની ટ્રીટમેન્ટ કબૂતરની પાંખ જેવી એકદમ હળવી હોય. આપણી જ આસપાસના લોકોની, બલ્કે આપણી જ વાર્તા હોય અને ઉપરથી ગાંઠે બાંધી રાખવા જેવો મેસેજ પણ હોય. એ મેસેજ પણ એટલો હળવાશથી આપવામાં આવ્યો હોય કે આપણને સહેજે ઉપદેશાત્મક ન લાગે. હૈદરાબાદી અને લખનવી ઝાયકામાં ઝબોળીને પેશ કરવામાં આવેલી તેમની લેટેસ્ટ ફિલ્મ ‘દાવત-એ-ઇશ્ક’ પણ એવી જ છે.